Hassan Yunus

Allahyarham Tan Sri Dato' Haji **Hassan bin** Haji **Yunus** (1907 – 12 Julai 1968) merupakan ahli politik UMNO dari Johor, Semenanjung Malaysia. 

Beliau pernah menjadi Menteri Besar Johor (27 Jun 1959 – 31 Januari 1967), Mufti Johor dan seorang pengarang.

Beliau telah mendirikan rumahtangga dengan Puan Sri Datin Rugayah II binti Dato' Haji Abdullah dan mempunyai 3 orang anak.

## 

## Pendidikan

Beliau pernah berguru dengan Muhammad Yusuf bin Ahmad atau 'Tok Kenali' di Kelantan dan seterusnya belajar di Makkah. Setelah menamatkan pendidikan di Makkah, Kerajaan Johor telah menghantar beliau melanjutkan pelajaran di Universiti Al-Azhar, Mesir dan memperoleh Ijazah Sarjana Sastera (M.A.) dalam bidang Syariah pada tahun 1939.

## Kerjaya
Beliau berkhidmat dengan Perkhidmatan Awam Johor sebagai Penolong Mufti (1 Januari 1940). Pada 1 Januari 1943 menjadi Penolong Kadi dan memangku jawatan Mufti Johor hinggalah sebelum merdeka. Beliau dilantik menjadi Ahli Majlis Agama Negeri Johor dan juga Ahli Majlis Mesyuarat Undangan Negeri Johor. 

Ketika menjadi Pemangku Mufti, Tan Sri Haji Hassan Yunus menunjukkan iltizam dalam kegiatan pertubuhan atau badan ‘Lajnah Penghubung Pelajaran Agama Islam Muar’ atau dikenali sebagai LAJNAH yang ditubuhkan pada 1 Mac 1947. 

## Politik

Sebelum Perang Dunia II beliau menyertai Persatuan Melayu Johor. Dia bersama menandatangani surat bantahan kepada Sultan Johor yang menandatangani Perjanjian Malayan Union pada 1946. Dr. Ismail Abdul Rahman pernah mencadangkan agar Hassan Yunus menjadi Mufti Johor tetapi dibantah oleh oleh Dato' Onn Jaafar.

Beliau merupakan seorang **'Orang Tujuh**' atau **'Kumpulan Tujuh**' yang mengemukakan bantahan tersebut. Enam yang lain ialah Dato' Abdul Rahman Mohamed Yassin (Ketua), Kosai Mohd Salleh (Dato'), Dr. Awang Hassan (Tun), Suleiman bin Abdul Rahman (Dato'), Cikgu Ahmad Sulaiman dan Safiah Sulaiman, yang kesemuanya berasal dari Muar. Dato' Abdul Rahman Mohamed Yassin dalam satu ucapannya di Masjid Sultan Abu Bakar telah berkata:

            *“….. Sekarang adalah masa kita bergerak dan bekerja untuk faedah bangsa, watan dan agama kita. Bukan lagi masa kita bercakap-cakap dan masa kita melihat faedah diri kita sendiri. Tidak tuan-tuan. Sekarang masa kita mesti membuka mata, masa kita mara ke hadapan, masa kita berjuang mempertahankan hak-hak kita yang benar lagi halal. Insya-Allah semuannya itu akan kita kerjakan……”*

Apabila Dato' Onn meninggalkan UMNO, bekas pemimpin PMJ termasuk Haji Hassan Yunus menguasai UMNO Johor. Setelah UMNO disusun semula pada 1947, Haji Hassan bergerak aktif di Muar dengan memegang jawatan Pengerusi Penerangan UMNO Muar.

Dalam Pilihan Raya Dewan Undangan Persekutuan, beliau memenangi kerusi Muar Utara dengan mengalahkan calon Parti Negara. Setelah itu beliau dilantik menganggotai Ahli Majlis Kerja Tertinggi UMNO.

Dalam Pilihan Raya Umum 1959, Haji Hassan Yunus memenangi kerusi Dewan Negeri Bukit Serampang, beliau dilantik sebagai Menteri Besar Johor melalui sistem demokrasi pada 27 Jun 1959. Beliau ialah Menteri Besar yang pertama di lantik menerusi proses pilihan raya

Dalam pilihan raya umum 1964, sekali lagi memenangi pilihan raya kerusi Dewan Negeri Bukit Serampang dan terus dilantik menjadi Menteri Besar Johor sehingga 31 Januari 1967. Beliau merupakan Menteri Besar Johor pertama dilantik menerusi proses pilihanraya.

## Meninggal Dunia
Tan Sri Dato' Haji Hassan Yunus meninggal dunia pada hari Jumaat, 12 Julai 1968 dan telah disemadikan di Tanah Perkuburan Islam Mahmoodiah, Johor Bahru.

## Anugerah
### Kehormatan Malaysia
*  :
**  Johan Mangku Negara (JMN) (1958)
**  Panglima Mangku Negara (PMN) – **Tan Sri** (1962)
**  Pingat Peringatan Malaysia - Emas (PPM) (1965)
*  :
**  Darjah Mahkota Johor Yang Amat Mulia Pangkat Pertama, Dato’ Sri Paduka Mahkota Johor (SPMJ) – **Dato**' (1959)
**  Pingat Ibrahim Sultan Pangkat Pertama (PIS I) (1961)

## Bibliografi
* 
* 

## Legasi

Bagi mengenang jasanya stadium utama di Johor Bahru dinamakan sebagai Stadium Tan Sri Hassan Yunus. Sekolah Menengah Kebangsaan Dato' Haji Hassan Yunus terletak di Simpang Renggam.

## Rujukan